Predkladacia správa

	Do medzirezortného pripomienkového konania predkladá podpredseda vlády a minister spravodlivosti Slovenskej republiky návrh zákona o zrušení Špeciálneho súdu a Úradu špeciálnej prokuratúry a o zmene a doplnení niektorých zákonov, a to z vlastnej iniciatívy. 
	 Dôvodom tohto legislatívneho návrhu je skutočnosť, že Špeciálny súd ako mimoriadny súd nepatrí do ústavnoprávneho rámca Slovenskej republiky. V návrhu ide o dosiahnutie stavu, ktorý zabráni diskriminácii v sudcovskom a prokurátorskom stave a pre budúcnosť vylúči politické zasahovanie do práce orgánov ochrany práva. Špeciálny súd je mimoústavný orgán, ktorý v súčasných podmienkach demokratického usporiadania a bez vážnejších existenčných ohrození štátu, spoločnosti a jednotlivcov nemá miesto v systéme štátnych orgánov.  Dosiahnutie cieľov vyplývajúcich z programového vyhlásenia vlády SR (ako napr. rovnaká pracovnú zaťaženosť všetkých súdov a sudcov, ktorí na nich prejednávajú trestné veci v prvom stupni pri rešpektovaní primeranosti a efektívnosti na túto ich činnosť vynaložených finančných a materiálnych nákladov) je možné len vypustením špeciálneho súdu zo sústavy súdov SR. Návrh v sebe zahŕňa i súvisiace legislatívno-technické úpravy nadväzujúce na vypustenie Špeciálneho súdu zo sústavy súdov Slovenskej republiky. Rovnako navrhuje vymedziť pôsobnosť osobitej organizačnej zložky generálnej prokuratúry súvisiacej so zánikom jej pôsobnosti nadväzujúcej na pôsobnosť zo sústavy súdov Slovenskej republiky vypusteného Špeciálneho súdu .

Návrh zákona je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade s právnom Európskych spoločenstiev a Európskej únie.

            Návrh zákona bude mať dopady na verejné financie tak, ako je to uvedené v dôvodovej správe v doložke finančných, ekonomických, environmentálnych vplyvov a vplyvov na zamestnanosť a podnikateľské prostredie, avšak nebude mať ekonomický ani environmentálny vplyv, ani vplyv na zamestnanosť a podnikateľské prostredie.